REPUBLIKA SRBIJA

NARODNA SKUPŠTINA

Odbor za administrativno-budžetska

i mandatno-imunitetska pitanja

21 Broj: 06-2/450-14

16. decembar 2014. godine

B e o g r a d

ZAPISNIK

SA 36. SEDNICE ODBORA ZA ADMINISTRATIVNO-BUDžETSKA I

MANDATNO-IMUNITETSKA PITANjA, ODRŽANE 16. DECEMBRA 2014. GODINE

Sednica je počela u 14,05 časova.

Sednicom je predsedavao Zoran Babić, predsednik Odbora.

Sednici su prisustvovali članovi Odbora: Petar Petrović, Aleksandar Marković, Milisav Petronijević, Đorđe Milićević, Veroljub Matić, Obrad Isailović, Dušica Stojković, Darko Laketić i Dragana Barišić.

Sednici su prisustvovali zamenici odsutnih članova Odbora: Adriana Anastasov, zamenik Katarine Rakić, Ljiljana Malušić, zamenik Ljubiše Stojmirović i Jelena Mijatović, zamenik Saše Maksimovića.

Sednici su prisustvovale i Jana Ljubičić, generalni sekretar Narodne skupštine i Maja Pavlović, načelnik Odeljenja za budžetske, finansijsko-računovodstvene i poslove javnih nabavki.

Sednici nisu prisustvovali članovi Odbora: Katarina Rakić, Olgica Batić, Milan Krkobabić, Snežana Malović, Vesna Martinović, Ljubiša Stojmirović i Saša Maksimović.

Na predlog predsednika, Odbor je većinom glasova utvrdio sledeći

D n e v n i r e d:

1. Razmatranje predloga izmena Skupštinskog budžeta za 2014. godinu, koji je pripremila generalni sekretar Narodne skupštine (03 Broj: 400-3862/13);

2. R a z n o.

**Prva tačka dnevnog reda**: Razmatranje predloga izmena Skupštinskog budžeta za 2014. godinu, koji je pripremila generalni sekretar Narodne skupštine (03 Broj: 400-3862/13)

Predsednik Odbora je u uvodnim napomenama, podsetio članove i zamenike članova Odbora, da je na sednici održanoj 13. septembra 2014. godine Odbor utvrdio Predlog izmena skupštinskog budžeta za 2014. godinu i da je Zakonom o izmenama i dopunama Zakona o budžetu Republike Srbije za 2014. godinu („Službeni glasnik RS“, broj 116/14), za finansiranje potreba Narodne skupštine, utvrđen iznos od 3.044.120.000 dinara.

Jana Ljubičić, generalni sekretar Narodne skupštine, obrazložila je predlog koji je podnela Odboru, ističući da je isti sačinjen u skladu sa zahtevom Ministarstva finansija od 15. decembra 2014. godine, kojim je zatraženo dostavljanje tabelarnog pregleda o iznosima aproprijacija koje će ostati neutrošene do kraja 2014. godine. Kako je dalje istakla, predloženim rebalansom ne menja se ukupan iznos sredstava utvrđen Zakonom o izmenama i dopunama Zakona o budžetu Republike Srbije za 2014. godinu, već se isključivo vrši preraspodela tih sredstava sa jedne pozicije na drugu i to tako što se: na poziciji Razdeo 1 – Narodna skupština – Narodni poslanici, funkcija 110 - Izvršni i zakonodavni organi, finansijski i fiskalni poslovi i spoljni poslovi, ekonomska klasifikacija 422 – Troškovi putovanja iznos: „137.000.000“ zamenjuje iznosom: „140.000.000“ i na poziciji Razdeo 1, Glava 1.1 – Narodna skupština – Stručne službe, funkcija 130 – Opšte usluge, ekonomska klasifikacija 421 – Stalni troškovi iznos: „205.228.000“ zamenjuje iznosom: „195.528.000“; ekonomska klasifikacija 422 – Troškovi putovanja iznos: „28.789.000“ zamenjuje iznosom: „32.489.000“; ekonomska klasifikacija 426 – Materijal: „138.160.000“ zamenjuje iznosom: „141.160.000“.

Diskusije nije bilo.

Na predlog predsednika, Odbor je jednoglasno utvrdio Predlog izmena skupštinskog budžeta za 2014. godinu u tekstu koji je predložila generalni sekretar.

**Druga tačka dnevnog reda**: Razno

Na pitanje člana Odbora Milisava Petronijevića, na koji način će se regulisati postupci Poreske uprave u vezi sa kontrolom obračuna umanjenja neto prihoda fizičkih lica iz Zakona o umanjenju neto prihoda lica u javnom sektoru, generalni sekretar Narodne skupštine pojasnila je da je finansijska služba Narodne skupštine u prethodnom periodu, pravilno izračunala iznose umanjenja ostvarenih prihoda narodnih poslanika u Narodnoj skupštini, primenjujući član 3. Pravilnika o načinu umanjenja neto prihoda zaposlenog u javnom sektoru („Službeni glasnik RS“, br.115/13 i 8/14). Međutim, u međuvremenu je iz Ministarstva finansija obaveštena da je promenjen način obračuna navedenih prihoda, te da će narodni poslanici, kao i zaposleni u Službi Narodne skupštine, biti u obavezi da svoja potraživanja prema Poreskoj upravi, kao poreski obveznici, izmire, u skladu sa zapisnicima, odnosno rešenjima Poreske uprave.

Takođe, tokom rasprave diskutovalo se i o situaciji kada narodni poslanici pored primanja u Narodnoj skupštini (osnovna plata i paušal) ostvaruju primanja i po drugim osnovima - prihodima koje ostvaruju van Narodne skupštine, u koje Služba Narodne skupštine nema uvida. Kako je pojašnjeno, Poreska uprava prema svakom fizičkom licu, kao poreskom obvezniku, vodi evidenciju o svim ostvarenim prihodima i na osnovu tih podataka u postupku kontrole može naložiti poreskom obvezniku uplatu razlike između obračunatog umanjenja i iznosa uplaćenog umanjenja neto prihoda.

U diskusiji su učestvovali: Milisav Petronijević, Petar Petrović, Jelena Mijatović, Jana Ljubičić i Maja Pavlović.

\* \* \*

Sednica je završena u 14,25 časova.

Sastavni deo ovog zapisnika čini obrađeni tonski snimak sednice Odbora.

SEKRETAR PREDSEDNIK

Svetlana Dedić Zoran Babić